Čaplovič, Dušan, poslanec NR SR (2010-12-07):
... pre rozpočtovú kapitolu Slovenskej akadémie vied, čo je v rozpore s prioritným a kľúčovým zámerom Európskej únie, i keď to sú ďaleké „hříčky“, ako sa vraví, posilňovať počet vedeckých pracovníkov na 8 % aktívne pracujúcich. Práve znižovanie pracovníkov bude mať veľký dopad na zníženie výskumnej kapacity organizácií, čo zase má v konečnom dôsledku dopad na ohrozenie plnenia záväzkov z uzavretých zmlúv najmä na medzinárodných projektoch, ktoré Slovenská akadémia vied realizuje či už v rámci 7. rámcového programu alebo iných programov, alebo financií, ktoré boli v rámci kofinancovania, bude potrebné realizovať, aby projekty, ktoré sa rozbehli v rámci európskych fondov v roku 2013, nevyschli, aby boli dostatočné zdroje na to, aby sme v týchto projektoch a v týchto aktivitách v budúcnosti mohli pokračovať. Vážený pán podpredseda a minister, vážené pani poslankyne, vážení páni poslanci, rád by som poukázal aj na ďalší neradostný výhľad na rok 2011. Konkrétne v kóde programu 06K11 Úlohy výskumu a vývoja podporované Agentúrou na podporu výskumu a vývoja je rozpočtovaná v rezorte školstva, vedy, výskumu a športu čiastka 20,514 143 mil. eur, teda okolo 615 mil. Sk v prepočte, kým v tomto roku, teda v roku 2010, je to čiastka 32,191 444 mil. eur (okolo viac ako 960 mil. Sk). Identický návrh je výhľadovo navrhovaný v rozpočte verejnej správy na rok 2012, vo vzťahu k tomuto programu, aj na rok 2013, ale je to ešte menej, vo výške 20,164 246 mil. eur. To je nepopierateľný fakt, o ktorom nemôžete diskutovať. A práve posilňovanie účelových finančných zdrojov na rozdiel od inštitucionálneho financovania výskumu musí byť programovo zabezpečené. A jediný zdroj, ktorý zabezpečoval tieto projekty účelovo financované z rôznych inštitúcií, nie na základe inštitucionálnej príslušnosti, bola práve táto Agentúra na podporu výskumu a vývoja. Kým v susednej Českej republike, aj vo vzťahu k týmto agentúram, v rozpočte na budúci rok výrazne zvýšili prostriedky, to si treba pozrieť, a merateľné sú jednoznačne, že Česká republika práve na oblasť vedy, výskumu a vzdelávania nechce doplácať, ale vytvára pozitívne kroky v tejto oblasti, tam nie je vo vláde len deklarovaná pozícia priority, v programovom vyhlásení vlády Českej republiky, ale je aj konkrétne akceptovaná v konkrétnych návrhoch štátneho rozpočtu na rok 2011. Celkové výdavky na vedu a techniku v roku 2011 sa uvádzajú v slovenskom rozpočte, by som to spresnil, vo výške 495 mil. eur, čo predstavuje nárast oproti roku 2010 o 9,14 %. To je však klamlivé číslo, dosiahnuté len vďaka zvýšeniu výdavkov zo štrukturálnych fondov Európskej únie o 300 mil. eur, nie však z verejných zdrojov. A ja som pred rokom a pol na konferencii hovoril o tom, či európske zdroje budú naším prekliatím alebo šancou. A v prípade, ak nebudeme toto riešiť a budeme sanovať vedu a výskum len prostredníctvom európskych zdrojov, tak po roku 2013 nebudeme môcť zabezpečovať kvalitnú vedu a výskum a vývoj na Slovensku. Klesajú medziročne štátne peniaze na vedu a techniku o 11 mil. eur (presne o 11,088 mil. eur), ale celkové výdavky vďaka spomínaným zdrojom z eurofondov rastú, prirodzene. Opakujem, týmto sa európske zdroje stávajú prekliatím, pretože po roku 2013 už nebudú a takto budú mizivé verejné zdroje, ktoré nebudú zabezpečovať kvalitný rozvoj vedy, výskumu a vývoja v Slovenskej republike. Znovu to pripomínam a znovu na to poukazujem. Pýtam sa vás preto, pán podpredseda a minister financií: A čo bude po roku 2013, keď už nebudú zdroje z eurofondov? Vtedy sa už nebude dať kamuflovať to, žonglovať s číslami, však, alebo po nás potopa. Výdavky pre Slovenskú akadémiu vied na rok 2011 ako najvýznamnejšieho predstaviteľa nenahraditeľného základného výskumu tiež klesajú. Klesajú aj medziročne štátne peniaze na verejné vysoké školy o 23,5 mil. eur (presne 23,433 mil. eur). To, čo tvrdíte, že sa zvyšujú oproti roku 2010 o 1,95 %, je len vďaka účelovému započítavaniu do rozpočtu verejných vysokých škôl aj započítavanie rozpočtov troch štátnych škôl z daných rezortov, ministerstva obrany, ministerstva zdravotníctva a ministerstva vnútra. Pravdivo a explicitne treba uviesť, že výdavky zo štátneho rozpočtu cez kapitolu Ministerstva školstva, vedy, výskumu a športu Slovenskej republiky verejným vysokým školám klesajú o 4,9 %. A to je skutočná pravda, bez kľučiek, obracania čísiel a zbytočného vyhýbavého kľučkovania. Vážené pani poslankyne, vážení páni poslanci, z uvedených dôvodov dovoľujem si vám predložiť dva pozmeňujúce návrhy k prerokovávanému štátnemu rozpočtu na rok 2011 tak, aby sme vzdelanie, vedu a výskum definitívne nezabetónovali. Návrh č. 1. V kapitole 20, Ministerstva školstva, vedy, výskumu a športu Slovenskej republiky, v kóde programu 007 Vysokoškolské vzdelávanie a veda, sociálna podpora študentov vysokých škôl navrhujem v kóde podprogramu 07711 Poskytovanie vysokoškolského vzdelávania a zabezpečenie prevádzky vysokých škôl zvýšiť... (Prerušenie vystúpenia predsedajúcim.)